A4-0388/97

Päätöslauselma yhteisön avun tehokkuuden parantamisesta

Euroopan parlamentti, joka

- ottaa huomioon kehitys- ja yhteistyövaliokunnan mietinnön ja talousarvion valvontavaliokunnan sekä tutkimusta, teknologista kehittämistä ja energia-asioita käsittelevän valiokunnan lausunnot (A4-0388/97);

1. Pyytää, että yhteisön kehitysapu suunnataan tulevaisuudessa määrällisesti rajoitetumpiin, aloittain tai vertikaalisesti jaoteltuihin puiteohjelmiin, jotka valitaan selkeästi kohdennettujen teemojen perusteella; ponnisteluja ei saisi hajottaa useisiin eri alojen rajallisiin toimintoihin ja hankkeet olisi integroitava paremmin alakohtaiseen lähestymistapaan ja ne olisi nähtävä alakohtaisen lähestymistavan tukitoimina eikä niinkään itsenäisinä tavoitteina; panee merkille, että komissio myönsi vihreässä kirjassaan, että yhteisön avun uudelleen keskittäminen edellä esitetyllä tavalla alakohtaisiin politiikkoihin ja päätettyihin uudistuksiin on välttämätöntä, jotta avun tehokkuutta ja vaikutusta edunsaajamaiden taloudellisiin ja sosiaalisiin olosuhteisiin voitaisiin parantaa;

2. Pyytää, että hankkeiden onnistumismahdollisuuksien parantamiseksi yhteisö ei aloita toteuttamaan hankkeita, ennen kuin on olemassa selvä käsitys niiden lopullisesta tarkoituksesta, mistä johtuen on ennakolta yksityiskohtaisesti arvioitava hankkeiden toteuttamiskelpoisuutta ja niiden vaikutuksia;

3. Toteaa, että jäsenvaltioiden on itsensä ratkaistava suurimmat ongelmat, kuten budjettikohtien toteuttamisen huomattava viivästyminen ja epäonnistuminen valtuuksien antamisessa komission virkamiehille AKT-maissa, mitkä johtuvat rahoituspäätösten keskittämisestä neuvoston hallintokomiteoihin;

4. Pyytää Euroopan unionia valvomaan toimenpiteiden taloudellista ja sosiaalista kannattavuutta, elinkelpoisuutta, sopivuutta ja tarkoituksenmukaisuutta ja kiinnittämään erityisesti huomiota ehdotettuihin toimintatekniikkoihin;

5. Huomauttaa, että ei ole järkevää arvostella yhteisön avun suhteellista tehokkuutta, elleivät jäsenvaltiot aseta omia kehitysyhteistyöohjelmiaan vertailukelpoisten arviointien alaisiksi, ja kehottaa jäsenvaltioita ja komissiota toteuttamaan vertailukelpoisia arviointeja, jotka mahdollistavat sen, että kaikki osapuolet voivat arvioida ja parantaa omia yksilöllisiä ohjelmiaan;

6. Pyytää valvomaan loogisen viitekehyksen kunnioittamista hankkeiden kaikissa niissä vaiheissa, jotka liittyvät niiden tutkimiseen, täytäntöönpanoon, hallintoon, sisäiseen ja ulkoiseen johdonmukaisuuteen, seurantaan ja elinkelpoisuuteen sekä tehokkuuteen;

7. Huomauttaa, että yhteisötuen erityiset analyysit - esimerkiksi elintarvikeapuun liittyvät - ovat tuoneet esiin varteenotettavia onnistuneita esimerkkejä, joista on hyvä jatkaa eteenpäin;

8. Pyytää parantamaan kahdenkeskisen avun ja yhteisön avun yhteensovittamista;

9. Kiinnittää huomiota komission pääosasto VIII:n suhteelliseen vajaamiehitykseen verrattuna kaikkiin kehitysyhteistyöosastoihin jäsenvaltioissa;

10. Pyytää parantamaan kehitysyhteistyön ja muiden kehitykseen vaikuttavien yhteisöpolitiikkojen yhteensovittamista; toteaa, että komission mukaan sekä sisäisen että ulkoisen toiminnan yhteensovittamista on parannettava, mikä lisäisi merkittävässä määrin useiden yhteistyötoimenpiteiden vaikutusta;

11. Kiinnittää huomiota siihen, että on epäonnistuttu riittävien henkilöresurssien järjestämisessä neuvoston 20. joulukuuta 1995 antaman päätöslauselman sukupuolikysymysten sisällyttämisestä eurooppalaiseen kehitysyhteistyöhön täytäntöönpanemiseksi ja myös sen varmistamisessa yleisemmällä tasolla, että sukupuolikysymykset sisällytetään täysin EU:n kehitysohjelmiin ja kauppasuhteisiin;

12. Pyytää komissiota luomaan keskusyksikön, joka kantaa komission sisällä vastuun kehitysapuohjelmien arvioinnista, mukaan lukien Echo-, Meda-, Phare- ja Tacis-ohjelmat, takaa asianmukaisen laadun valvonnan ja komission arvioinnin tulosten vertailukelpoisuuden sekä ottaa tehtäväkseen edistää kokemustenvaihtoa, ei ainoastaan komission sisällä vaan myös muiden kehitysavusta vastaavien toimielinten kanssa;

13. Pyytää ryhtymään tarkoituksenmukaisiin järjestelyihin, joilla varmistetaan arviointituloksiin pohjautuvan palautteen antaminen toimeenpanotasolla ja laajojen ja pitkäaikaisten hankkeiden arviointi niiden ollessa vielä käynnissä;

14. Pyytää komissiota takaamaan tarpeelliset henkilöresurssit kansalaisjärjestöjen esittämien yhteistyöhankkeiden rahoituksen käsittelyyn ja hallinnointiin, sillä tämä kuuluu komission eikä ei-yhteisöllisten elinten vastuulle;

15. Pyytää Euroopan unionia vahvistamaan jälleen kumppanuuden merkitystä kasvattamalla vaikutusvallan käyttäjien piiriä lahjoittajista ja edunsaajamaiden hallituksista välittömiin edunsaajiin ja paikallisella tasolla toimiviin valtioista riippumattomiin järjestöihin; katsoo, että kumppanuuden tai «osallistuvan kehityksen», on edistyttävä edunsaajamaissa rinnakkain valtioista riippumattomien järjestöjen kutsuman «mahdollisuuksien luomisen» (capacity building) kanssa ja sen on mahdollistettava todellinen vuoropuhelu voimavarojen käytöstä;

16. Pyytää komissiota ottamaan yhteistyöohjelmissaan ja -hankkeissaan huomioon sukupuolitekijät, koska naisten osallistuminen kehitysprosesseihin on olennaista niiden menestykselle;

17. Pyytää komissiota käymään jatkuvaa vuoropuhelua yhteisön yhteistyötoimintaan osallistuvien kansalaisjärjestöjen kanssa;

18. Pyytää Euroopan unionia soveltamaan avun myöntämisen ehdollisuuden - periaatetta eli ottamaan huomioon demokraattisuuslausekkeen, ihmisoikeuksien kunnioittamisen ja taloudenhoidon tehokkuuden ja avoimuuden vähimmäisstandardien saavuttamisen edunsaajamaiden institutionaalisen ja poliittisen kapasiteetin parantamiseksi;

19. Pyytää vahvistamaan yhteisön osuutta kehitysyhteistyössä ja kehitysavussa sisällyttämällä Euroopan kehitysrahaston (EKR) budjettiin;

20. Puoltaa kehitysapuun liittyvää periaatepäätöstä erottaa selkeästi poliittinen päätöksenteko hankkeiden teknisistä hallintatehtävistä ja keskittää jälkimmäiset tehtävät yhteisön kolmansille maille antamasta kehitysavusta vastaavaan yhteiseen yksikköön; katsoo, että tällaisen yksikön luominen edistäisi merkittävästi tehokkuuden ja avoimuuden lisäämistä yhteisön rahoittamissa hankkeissa; varaa itselleen kuitenkin oikeuden antaa myöhempänä ajankohtana lausunto tavasta, jolla tätä periaatepäätöstä sovelletaan käytännössä;

21. Pyytää komissiota varmistamaan, että kaikkia yhteisön avun tehokkuuden parantamiseen tarkoitettuja toimenpiteitä sovelletaan myös Euroopan yhteisön humanitaarisen avun toimiston humanitaarisiin avustustoimiin;

22. Katsoo, että oman analyysi- ja arviointijärjestelmän kehittäminen voisi olla hyödyllistä, jotta saataisiin selkeä kuva yhteisön kehitysavun laatuun ja erityisesti kehitysapupolitiikkaan liittyvistä näkökohdista; katsoo, että tällainen arviointijärjestelmä ei tietenkään korvaisi komission nykyistä teknistä arviointijärjestelmää eikä olisi kopio jo olemassa olevista välineistä vaan täydentäisi niitä hyödyllisellä tavalla;

23. Kehottaa puhemiestään välittämään tämän päätöslauselman komissiolle ja neuvostolle.